钦定古今图书集成/理学汇编/文学典/第116卷 > 刘荣嗣
## 钦定古今图书集成/理学汇编/文学典/第116卷 > 刘荣嗣

按《列朝诗集》：“荣嗣字敬仲，曲周人。万历丙辰进士，除
户部主事，改吏部，历稽勋郎中，出为山东参政，历布
政司，入为光禄寺卿，顺天府尹，拜户部右侍郎，以工
部尚书总理河道。运道溃淤，起宿迁至徐，别凿新河，
分黄水注其中，以通漕运。三年绩用勿成，下狱论死。
崇祯戊寅，狱未解而卒。敬仲为人淹雅，读书好古，敦”
笃友谊，河渠之任，本非所长。门客游士，创挽黄之议，
耗没金钱，敬仲用是坐罪，父子俱毙，用违其才，良可
痛也。敬仲为诗，用意冲远，自谓迥出时流。德州卢德
水笃好而深解之，句诠字注，以为独绝。唐人之铸贾
岛，宋人之宗涪州无以过也。余在请室，与敬仲游处
逾年，敬仲取往复次韵之作，都为一集，名曰《钱刘唱
和诗》，以诒德水，又属余为叙其全集。敬仲生长北方，
而不习北食，嗅葱蒜之气，辄喀呕不止。诗操南音，不
类河北伧父，亦可异也。